ሐገራችን ኢትዮጵያ እንዲህ እንደ ዛሬው መለወጥ ከመጀመሯ በፊት ለብዙ ዘመናት በአስቸጋሪ ምዕራፍ ውስጥ ለማለፍ የተገደደች አገር ነበረች፡፡ በአገራችን ታሪክ የማያባራ የርስ በርስ ጦርነት ከተካሄደበት ከዘመነ መሳፍንት ጀምሮ የነበረው ታሪኳ እንደሚያሳየው እስከ ሃያኛው ክፍለ ዘመን መጨረሻ ድረስ የሚዘገንን ዕልቂት ያስከተሉ ጦርነቶችን አስተናግዳለች፡፡ ይህም በአንድ በኩል በእርስ በርስ ጦርነቱ የተነሳ፣ በሌላ በኩል ደግሞ መንግስታቱ ስልጣናቸውን ለግል ብልፅግና መጠቀሚያ አድርገው ህዝቡን ለፍትሐዊ ተጠቃሚነት እንዳይበቃ በማድረጋቸው የተፈጠረ ችግር ነው፡፡ ታዲያ ጦርነቱም ሆነ ድህነት እና ኋላቀርነቱ ሐገሪቱን ወደ መበታተን አፋፍ አስጠግቷት ነበር፡፡ ሐገራችን የብዙ ህዝቦች እናት ሆና እያለ ብዝሃነትን በአግባቡ የሚያስተናግድ ስርዓት ባለመገንባቷ፤ በሁሉም ማዕዘኖች ለቅሬታዎች መበራከት፣ ለአመፅ መቀስቀስ እና መበራከት ምቹ ሁኔታ ተፈጥሮ ነበር፡፡